بو دؤورده لنکران خزر دنیزی ساحیلینده آرتیق اهمیتلی بیر لیمان شهرینه چئوریلمکده ایدی و دربند، نیازآباد و باکی شهرلری ایله بیرلیکده آذربایجا‌نین هم داخیلی، هم ده خاریجی تیجارتینده موهوم رول اویناییردی. محض بو سببدن قارا خان پایتاختی آستارادان لنکرانا کؤچوردو. بو زامان تالیش خانلیغینا 6 ناحیه: لنکران، آستارا، زوُواند، سئبیجان، وریادوز و بیله‌سووار داخیل ایدی. تالیش خانلیغیندا آستارا، لنکران، موُرانقوُل، ارکیوان، دشتوند (ماساللیدان نئفچالایا کیمی)، اوُجارود، دیریق، سیریق، زوُواند، پیراند، اوْراند ماحال‌لاری مؤوجود ایدی.